Mótmæli gegn stjórnvöldum í Kína vekja athygli
Þúsundir kínverskra þorpsbúa hafa tekið þátt í mótmælum þar sem spillingu hjá hinu opinbera er mótmælt.
Íbúar þorpsins Wukan, í Guangdong-héraði, hafa fengið fullsadda af yfirgangi leiðtoga Kommúnistaflokksins á svæðinu sem þeir segja að hafi stolið landi af þeim árum saman.
Þorpsbúarnir hafa mánuðum saman mótmælt yfirgangi yfirvalda og eru þeir orðnir táknmynd fjölmargra íbúa Kína sem eru orðnir langþreyttir á því hvernig traðkað er á eignarétti þeirra.
Upp úr sauð þegar fimm þorpsbúar voru handteknir af lögreglu fyrir viku síðan og einn þeirra lést í haldi lögreglu á sunnudag. Yfirvöld segja að maðurinn, Xue Jinbo, sem var 42 ára, hafi fengið hjartaáfall en ættingjar hans segja að hann hafi verið barinn til bana.
Í morgun komu þúsundir þorpsbúa saman á aðaltorgi þorpsins til þess að minnast Xue Jinbo, þriggja barna föðir sem var kosinn leiðtogi þorpsráðsins, þegar þorpsyfirvöld yfirgáfu Wukan vegna mótmælanna.
Íbúar Wukan, 13 þúsund talsins, eru þyrnir í augum leiðtoga Kommúnistaflokksins í Guangdon-héraði, sem er eitt ríkasta hérað Kína. Mótmæli þeirra hafa vakið mikla athygli annars staðar í Kína og þrátt fyrir ritskoðun stjórnvalda á netinu og engan fréttaflutning ríkisfjölmiðla af málinu, hafa fréttir af mótmælunum borist eins og eldur í sinu um landið. Meðal annars hafa bloggarar birt fréttir af mótmælunum á Twitter og birtar hafa verið óhugnanlegar myndir af ofbeldi yfirvalda gagnvart mótmælendum. Í september voru birtar myndir sem teknar voru skammt fyrir utan Wukan þar sem mótmælendur létu reiði sína bitna á lögreglubifreiðum og lögreglumenn gengu í skrokk á mótmælendum.
Þúsundir kínverskra þorpsbúa hafa tekið þátt í mótmælum þar sem spillingu hjá hinu opinbera er mótmælt.
Íbúar þorpsins Wukan, í Guangdong-héraði, hafa fengið fullsadda af yfirgangi leiðtoga Kommúnistaflokksins á svæðinu.
Upp úr sauð þegar fimm þorpsbúar voru handteknir af lögreglu fyrir viku síðan og einn þeirra lést í haldi lögreglu á sunnudag.
Íbúar Wukan, 13 þúsund talsins, eru þyrnir í augum leiðtoga Kommúnistaflokksins í Guangdon-héraði, sem er eitt ríkasta hérað Kína.
ótmæli þeirra hafa vakið mikla athygli annars staðar í Kína.